เรื่องร้องเรียน: โครงการปรับปรุงพิ้นผิวถนน และท่อระบายน้ำใน ซอยสุขสบาย 1 ถนนบางบอน 3 แขวงหลักสองเขตบางแค   จากการปรับปรุงท่อระบายน้ำ พบปัญหาและพิรุธขณะก่อสร้างคือ  1.ในการเชื่อมท่อระบายน้ำ รอยต่อของท่อไม่เชื่อมต่อสนิทกัน พบว่ามีช่องว่างเกิดขึ้นอย่างเห็นได้ชัด  2. การเชื่อมต่อท่อด้วยการฉาบปูนหรือเทปูนทับรอยต่อ ไม่มีความเรียบร้อยและดูว่าจะไม่มีมาตรฐานกำหนดรูปแบบที่เหมือนกัน บางรอยมีการฉาบ บางรอยมีแค่เทปูนทิ้งเพื่อทับไว้ และการฉาบก็ไม่สนิท  3. บริเวณจุดที่เป็นจุดฝาท่อเพื่อรองรับน้ำ และรอยต่อของท่อ มีดิน และหินลงไปอุดตันจนเต็มท่อ เนื่องจากว่าจากการสังเกตการก่อสร้าง จะเป็นการขุดและฝังท่อลงไปเป็นจุดๆ และกลบท่อเลย จะไม่เป็นการต่อท่อให้ครบตลอดแนว แล้วกลบดินทับ   จึงเป็นเหตุให้สงสัยและกังวลว่า การก่อสร้างครั้งนี้จะไม่มีการตรวจสอบก่อนส่งมอบงาน และระหว่างการก่อสร้างไม่มีการควบคุมงานจากวิศวกรหรือผู้ที่คุมงาน อาจจะส่งผลให้ไม่สามารถแก้ไข ปัญหาการระบายน้ำได้เลยครับ   สิ่งที่กังวลที่สุดคือ จะมั่นใจการก่อสร้างการวางท่อครั้งนี้ได้อย่างไร ว่าท่อมีการเชื่อมรอยต่อกันเรียบร้อย และไม่มีการอุดตันเกิดขึ้นภายในท่อระบายน้ำครับ   อยากให้มีการตรวจสอบการก่อสร้างอย่างเร่งด่วนครับ เพราะหากแก้ไข จะได้มีเวลาครับผม
การดำเนินการของเจ้าหน้าที่: เนื่องจากบริเวณที่ผู้แจ้งยังดำเนินการไม่แล้วเสร็จซึ่งขณะนี้ได้แก้ไขเรียบร้อยแล้วตามภาพถ่าย ส่วนบริเวณที่แจ้งว่าขุดดินฝังท่อเป็นจุด ๆ นั้น สาเหตุมาจากติดเสาไฟฟ้า จึงเว้นส่วนนั้นไว้ และรอการไฟฟ้ามาจับเสาไฟฟ้าจึงจะวางท่อได้ และเมื่อดำเนินการแล้วเสร็จเรียบร้อยทุกอย่าง จะมีการทำความสะอาดภายในบ่อและท่อระบายน้ำเป็นขั้นตอนสุดท้าย ขอขอบคุณที่ร่วมเป็นหูเป็นตาดูแลการทำงาน จึงขออนุญาตปิดเรื่อง
ความเห็นของผู้แจ้ง: ก็ขอขอบคุณเจ้าหน้าที่ ที่ได้มีการลงมาตรวจสอบในพื้นที่หน้างาน อย่างน้อยที่สุดก็ได้ เห็นหน้างานจริงๆ และได้ร่วมกันตรวจสอบการทำงาน ของผู้รับเหมา เพราะส่วนตัวผมนั้นมิได้ไม่พอใจในการทำงานแต่อย่างใด มุ่งหวังและคาดหวังว่าการพัฒนา ก่อสร้างและปรับปรุงมันจะสามารถใช้งานและเป็นประโยชน์สูงสุดกับความเป็นอยู่ของประชาชนทุกคน ได้อย่างแท้จริง ก็จะคอยติดตาม หากพบเจอปัญหาจะแจ้งให้ทราบครับผม
พื้นที่: แขวงหลักสอง เขตบางแค กรุงเทพมหานคร